Egy ukrán kamionos és váltótársa feltétel nélkül rábízta magát a navigációs rendszerre, így a több tíztonnás kamionnal a 17. kerületi Merzse-mocsárban ragadtak, írja a Blikk.

A sofőr a GPS utasításait követve lekanyarodott a főútról. Elsőre nem találták furcsának a szűk erdei utat, így még 6 kilométert mentek tovább.

A nyerges vontató végül fél méter mélyre süllyedt a sáros talajba, közben folyamatosan esett az eső. A két ukrán ezután két teljes napon át ült a kamionban, mielőtt kimerészkedtek és segítséget kértek a mezőőröktől.

Erdős Norbert, az MMM Trans Kft. tulajdonosa a Blikknek azt mondta: ők siettek a kamionosok segítségére. Először gyalog nézték meg a terepet, ami szinte teljesen járhatatlan volt. Ezután egy 25 tonnás járművel, csörlő segítségével, méterről méterre haladva, három óra alatt tudták kihúzni a kamiont a sárból.

Az ukrán sofőr idegességében a mentés végén előttük törte össze a GPS-ét.